
A megyei jogú városok kommunikációjának versenyképessége, különös tekintettel az online kommunikáció hatására a turizmusban

A turizmus dinamikus fejlődésének hatására a világ legjelentősebb és leggyorsabban fejlődő iparágává vált, amely az országok gazdaságához nagymértékben hozzájárul. A turizmus, mint fogalmi meghatározás a történelem során jelentős változáson ment keresztül, amely az elemzések tekintetében magába foglalja az időt, a távolságot, a határokon belüli vagy kívüli úticélokat és az utazás során a látogató által igénybe vett szolgáltatásokat
A turizmus rendszerének és környezetének vizsgálata során a kutatók által létrehozott modellek szemléltetik, hogy milyen külső és belső tényezők befolyásolják a kereslet és a kínálat egységét.
Az elemzés további hatékonysága érdekében a turisztikai desztináció, mint fogalmi meghatározás a turizmus fontos alappillérének tekinthető, hisz olyan több dimenziós egység, ahol a kereslet és a kínálat megvalósul. A kínálati tényezők kommunikáció segítségével jut el a látogatóhoz, amely az utazási szándékot segítheti elő. Napjainkban a kommunikáció és az azzal együtt járó információ a legnagyobb értéket képviseli, így már nem csak vállalatok, szervezetek, hanem települések is alkalmazzák, amellyel több potenciális fogyasztót tudnak elérni. Napjainkban a marketingkommunikáció hagyományos és online formában is történhet, de jelen esetben az online kommunikáció kerül középpontba.
Jelen esetben az elemzési egység a magyarországi megyei jogú városok, amelyeknek az online marketingkommunikációs tevékenységük kerül a vizsgálat fókuszába. Az online marketingkommunikációs eszközök közül a hivatalos weboldalak és a közösségi platformok (Facebook, Instagram) kerülnek a vizsgálat középpontjában.



